
Áform um frumvarp um breytingu á ýmsum lögum um skatta og gjöld (bifreiðagjald, olíu- og kílómetragjald, vörugjöld af ökutækjum, eldsneyti o.fl., innheimta opinberra skatta og gjalda).

Mál nr. 191/2021 Birt: 14.10.2021
Fjármála- og efnahagsráðuneytið
Áform um lagasetningu
Málefnasvið: Skatta-, eigna- og fjármálaumsýsla


Reykjavík, 28. október 2021

Varðar áform um frumvarp um breytingu á ýmsum lögum um skatta og gjöld (bifreiðagjald, olíu- og kílómetragjald, vörugjöld af ökutækjum, eldsneyti o.fl., innheimta opinberra skatta og gjalda) sem liggur frammi í samráðsgátt stjórnvalda. 

Í heild eru áformin opin og lítið skilgreind. Ljóst er að breytingar á lögum um bifreiðagjald, lögum um olíu- og kílómetragjald, lögum um vörugjald af ökutækjum, eldsneyti o.fl. og lögum um innheimtu opinberra skatta og gjalda varðar mikilsverða almenna hagsmuni bifreiðaeigenda sem neytenda. 

Félag íslenskra bifreiðaeigenda vill koma eftirfarandi á framfæri áður en lengra er haldið. Athugasemdir FÍB við einstaka liði í skjalinu eru skáletraðar í textanum hér undir.

A. Fram kemur að úrlausnarefnið sé að gera tilheyrandi breytingar sem varði aðkomu skoðunarstöðva og Samgöngustofu að innheimtu gjalda þar sem eldri samningar um það séu ekki lengur í gildi. Ekkert kemur fram varðandi þessar breytingar.

B. Undir liðnum markmið, er lagt úr frá stefnu hins opinbera og vitnað í samþykktir fráfarandi ríkisstjórnar. Markmiðin eru göfug en mjög almennt orðuð.

C. Undir liðnum um leiðir er m.a. komið inn á mikilvægi þessa fyrirhugaða frumvarps m.a. til að koma í veg fyrir réttaróvissu. 

D. Eftirfarandi kemur fram varðandi áformaða leið og hvers vegna:  
1. Stutt lýsing á þeirri leið sem áformuð er og rökstuðningur fyrir henni. Meginefni frumvarpsins felur í sér breytingar á lögum um bifreiðagjald, lögum um olíu- og kílómetragjald, lögum um vörugjöld af ökutækjum, eldsneyti o.fl., og lögum um innheimtu opinberra skatta og gjalda. Breytingarnar varða m.a. aðkomu skoðunarstöðva og Samgöngustofu að innheimtu gjalda þar sem samningar fjármála- og efnahagsráðuneytisins við skoðunarstöðvar og Samgöngustofu um innheimtu voru felldir úr gildi í upphafi árs 2021 og samhliða hafa þessi mál verið í endurskoðun. 
2. Helstu fyrirhuguðu breytingar á gildandi lögum og reglum, hvort heldur bætt er við eða fellt brott. Ýmist verður um að ræða viðbætur eða brottfellingar á lagatexta, allt eftir eðli lagabreytinganna. 
Ekki kemur fram hvað hafi verið endurskoðað eða nánar varðandi lagabreytingar.

F. Eftirfarandi kemur fram undir  F. lið um samráð:  
1. Hverjir eru helstu hagsmunaaðilar? Frumvarpið snertir fyrst og fremst starfsleyfisskyldar skoðunarstöðvar og Samgöngustofu, einnig stjórnsýslu skattamála. 
2. Er skörun við stjórnarmálefni annarra ráðuneyta? Nei en samráð er haft við samgöngu- og sveitastjórnarráðuneytið. 
3. Samráð sem þegar hefur farið framSamráð hefur verið haft við Skattinn, Fjársýslu ríkisins,
skoðunarstöðvar gegnum Samtök verslunar og þjónustu og Samgöngustofu ásamt samgönguog sveitastjórnarráðuneytinu vegna einstaka efnisatriða.
4. Fyrirhugað samráð. Fyrirhugað er frekara samráð við þá aðila sem upp eru taldir í lið 3.
Í undirlið 1 er sagt að frumvarpið varði fyrst og fremst hagsmuni starfsleyfisskyldra skoðunarstöðva, Samgöngustofu og stjórnsýslu skattamála. Auðvitað varðar þetta mest hagsmuni neytenda og skattreiðenda. Varðandi undirlið 3 þá er athyglisvert að skoða við hverja hefur verið haft samráð. Ekkert hefur verið borið undir samtök neytenda sem bera álögurnar. Það er eðlilegt, lýðræðislegt og í anda stefnumörkunar stjórnvalda að leita eftir samráði um áformaða lagasetningu við FÍB, hagsmuna- og neytendasamtök bifreiðaeigenda sem hafa innan sinna vébanda 18 þúsund fjölskyldur vegfarenda og neytenda. 

H. Í næstu skref, innleiðing segir m.a.:
2. Hvernig verður staðið að innleiðingu löggjafar? Hvað má gera ráð fyrir að þeir sem verða fyrir áhrifum, opinberar stofnanir/hagsmunaaðilar/almenningur, þurfi langan tíma til undirbúnings/aðlögunar? Þegar hefur verið haft og verður áfram haft samráð við hagsmunaaðila vegna einstaka efnisatriða frumvarpsins. Ekki er gert ráð fyrir að langan tíma þurfi til undirbúnings/aðlögunar?
Það er búið að hafa samband við fulltrúa framkvæmdavaldsins, opinberra stofnanna og Samtök verslunar og þjónustu en það virðist ekki talið sjálfsagt að hafa samband við frjáls hagsmunasamtök almennings og neytendasamtök bifreiðaeigenda. Við hjá Félagi íslenskra bifreiðaeigenda óskum eftir formlegri aðkomu og samráði við Fjármála- og efnahagsráðuneytið; skrifstofa skattamála um þessa áformuðu lagasetningu.


Fyrir hönd Félags íslenskra bifreiðaeigenda

Runólfur Ólafsson
Framkvæmdastjóri

